
1.0 [bookmark: _bookmark0]Innledning
Plan for praksisstudier er forankret i de felles læringsutbyttene for praksisstudier i 3. og 4. semester som er beskrevet i Studieplan for Sykepleie, bachelorprogram grunnstudium.
Praksisperioden varer i 9 uker. Den første av de ni ukene er målrettet forberedelse til praksis, hvor simulering er hovedlæringsaktiviteten. De neste 8 ukene er praksisstudier ute i helsetjenestene.

Plan for praksisstudier skal brukes av studenten og praksisveileder gjennom hele praksisperioden. Planen utgjør selve grunnlaget for studentens egenvurdering på halvtids- og sluttvurderingssamtalene. Plan for praksisstudier er et arbeidsverktøy til hjelp for student og praksisveileder slik at de sammen kan planlegge god progresjon i læring og vurdering av studenten.

Det er studentens ansvar å bruke Plan for praksisstudier. Plan for praksisstudier skal ikke leveres inn til praksislærer for godkjenning, men vil likevel være et viktig utgangspunkt og en viktig del av innholdet i vurderingssamtalene.


1.1 [bookmark: _bookmark1]Veiledning og vurderingssamtaler
Praksisveileder har den daglige veiledningen med studenten i de praktiske studiene. Praksislærer har veiledning i forbindelse med gruppesamlinger og i de individuelle halvtids- og sluttvurderingssamtalene.
I løpet av praksisperioden skal studenten, praksisveileder og praksislærer har tre samtaler der alle tre er til stede:
Oppstartsamtalen: Studenten fyller ut skjema for oppstartsamtale (se pkt. 2.0) som blir utgangspunktet for samtalen. Rolleavklaringer og forventninger til hverandre tas også opp i denne samtalen.
Halvtids- og sluttvurderingssamtalene:
Plan for praksis er utgangspunkt for samtalene sammen med studentens egenvurdering. Det er derfor en forutsetning at studentens refleksjoner knyttet til studiespørsmål får en sentral plass i evalueringssamtalene.


1.2 [bookmark: _bookmark2]Arbeidskrav
Studenten skal i løpet av praksisperioden levere et arbeidskrav innen frist satt av praksislærer. For nærmere beskrivelse av arbeidskravet, se punkt. 4.0, side 9.
Arbeidskravet skal være godkjent for å få bestått praksisperioden.

I tillegg er det obligatorisk å delta på to refleksjonssamlinger som organiseres av praksislærer.

1.3 [bookmark: _bookmark3]Studentturnus
Turnusplanen skal vise en tilstedeværelse på gjennomsnittlig 30 timer pr. uke, jevnt fordelt på de 8 praksisukene, i tillegg til tilstedeværelse i den praksisforberedende uke på campus.
Vi ser en økende bruk av langvakter ute i praksisfeltet, hovedsakelig ved kommunale enheter. Dette er vakter som gjerne har en varighet på 12 timer, og medfører at praksisveileder kan ha færre, men lengre vakter i sin turnus. Dersom studenten ønsker å forsøke noen langvakter er det anledning til det, men det er ikke mulig å komprimere praksisperioden. Det betyr at alle vakter som studenten har i praksisperioden (langvakter og
«vanlige» vakter) må fordeles jevnt gjennom de 8 ukene studenten er i kliniske studier.

Man kan ikke kreve at studenter i praksis ved Universitetet i Agder går langvakter mens de er i kliniske studier.
Dersom praksisveileder har mange langvakter i sin turnus anbefales det at studenten får en sekundær praksisveileder slik at studenten kan gjennomføre en turnus sammen med hoved- eller sekundærveileder uten å måtte gå langvakter.

Studenter i kliniske studier skal følge praksisstedets turnusbestemmelser og i størst mulig grad følge veileders turnus (men merk punkt vedrørende langvakter). Dette kan innebefatte både dag-, kvelds- og nattevakter. Ved utarbeidelse av studentturnus er det viktig å tilstrebe en turnus som i størst mulig grad legger til rette for at studenten skal kunne oppnå praksisperiodens læringsutbytter.
Ved gjennomføring av kliniske studier i enheter der de ansatte arbeider helg, forventes det at studenten i løpet av praksisperioden har en helg i sin turnus. Å innlemme en helg i turnus er ofte en forutsetning for å i størst mulig grad kunne følge praksisveileders turnus.
Turnusen skal legges frem for praksisveileder og godkjennes av praksislærer innen utgangen av første praksisuke dersom ikke annet er avtalt. Turnus leveres til praksisstedet. Studenten har selv ansvar for å dokumentere egen tilstedeværelse ved at praksisveileder bekrefter studentens tilstedeværelse underveis med signatur, slik at turnus kan godkjennes av praksislærer ved halvtids- og sluttvurdering.

Det forventes at studenten møter når vakten begynner og er til stede til vaktens slutt. Dersom studenten kommer etter vaktens begynnelse eller går før vakten er slutt, må studenten gi beskjed til praksisstedet. Disse timene regnes som fravær. Ved behov for særskilt tilrettelegging, må studenten sende søknad med vedlagt dokumentasjon til post@uia.no.

Bevegelige helge- og høytidsdager som faller i den aktuelle praksisperioden trekkes fra den totale studietiden i praksis. For å få bestått praksisperiodene må studenten ha en tilstedeværelse på 90% i løpet av de 9 praksisukene.

2.0 [bookmark: _bookmark4]Oppstartsamtale

	Studentens forberedelse til oppstartsamtale i praksisstudier i akutt, kronisk og kritisk sykdom – 2. studieår

	Hvilke erfaringer har jeg fra arbeid med bruker/pasient?

	Hva ser jeg frem til i denne praksisperioden?

	Hva ser jeg for meg kan være utfordrende i denne praksisperioden?

	Hvilke gode egenskaper har jeg, og hvordan kan jeg bruke disse i praksisen?

	Hvordan tar jeg imot tilbakemeldinger fra praksisveileder (det som er bra og der jeg får melding om å endre/justere)?

	Hva er mitt ansvar i egen læringsprosess?

	Tilbakemeldinger fra tidligere praksisperioder om hva som var bra og hva jeg må arbeide videre med i kommende praksisperiode:

	Annet som er viktig for meg å få frem i oppstartsamtalen:



3.0 [bookmark: _bookmark5]Plan for praktiske studier – SYP224· Studiespørsmålene under kompetanseområdene er ment for å konkretisere innholdet og skape refleksjon hos studenten, samt bidra til aktiv deltakelse i egen læringsprosess.
· Det forventes at du som student noterer i forhold til egen læringsprosess UKENTLIG (eller oftere) ved hjelp av utvalgte studiespørsmål.
· Diskuter gjerne studiespørsmål med praksisveileder underveis i praksisperioden.
· Dine egne notater danner grunnlaget for din egenvurdering av læring frem mot vurderingssamtalene med praksisveileder og praksislærer.



3.1 [bookmark: _bookmark6]Læringsutbytte
3.1.1 [bookmark: _bookmark7] ​Kunnskaper:
· Har kunnskap om sykepleie til mennesker som er akutt, kritisk eller kronisk syke
· Har kunnskap om pasientsikkerhet og registrering av avvik
3.1.2 [bookmark: _bookmark8] Ferdigheter:
· Kan utøve sykepleie til akutt, kritisk og/eller kronisk syke mennesker
· Kan bidra til trygg overføring for å sikre gode pasientforløp
· Kan ivareta og følge opp ordinert medisinsk behandling, herunder forsvarlig legemiddelhåndtering, i samarbeid med pasient og pårørende
· Kan kommunisere med mennesker med akutt, kritisk og/eller kronisk sykdom, samt deres pårørende, og tilpasse kommunikasjonen med hensyn til evt. krisereaksjoner, språklig- og kulturell bakgrunn

3.1.3 [bookmark: _bookmark9] ​Generell kompetanse:
· Kan beherske relevante kartleggings-, vurderings-, dokumentasjons- og kommunikasjonsverktøy i sykepleieutøvelsen
· Kan beherske relevant medisinsk, teknisk utstyr
· Kan identifisere og reflektere over aktuelle etiske utfordringer
· Kan anvende relevant teknologi og digitale løsninger, for å understøtte pasienter og pårørendes ressurser, mestringsmuligheter og brukermedvirkning
· Kan delta i tverrfaglig- og tverrprofesjonell samhandling for å sikre gode pasientforløp
· Kan anvende kunnskap for å ivareta barn som pårørende
· Kan anvende kunnskap om helsefremmende og forbyggende tiltak

3.2 [bookmark: _bookmark10]Studiespørsmål tilknyttet kunnskaper

	Overordnet studiespørsmål:
Hvordan vil jeg jobbe for å oppnå læringsutbyttene under kunnskaper i praksisperioden i psykisk helsearbeid?

	Studiespørsmål:
Generell teoretisk kunnskap
· Hvordan kan min kunnskap om menneskets grunnleggende behov synliggjøres i fagfeltet psykisk helsearbeid?
· Hvordan gjenspeiles sykepleieprosessen i det sykepleiefaglige arbeidet ved min praksisplass?
· Hva kan pasient/bruker, pårørende og kollegaer forvente av meg hva angår teoretisk kunnskap?
· Hvordan får jeg kunnskap om psykiske lidelser og symptomer, hvilke behov/ønsker og mål den enkelte pasient/bruker har, og hva som er best behandling?
Lovverk- rettigheter og plikter
· Hvilket lovverk er det viktig at jeg setter meg inn i ved dette praksisstedet?
· Hvilke rettigheter har brukere/pasienter, og hvilke plikter har jeg for å ivareta disse?
· Hva skal til for at noen kan behandles mot eget samtykke, og hvilken betydning får dette for sykepleien?
· Hvilke retningslinjer har praksisstedet for registrering og håndtering av avvik/uønskede hendelser?
Rus- og avhengighetsbehandling
· Hvordan forstår jeg avhengighetslidelse/sykdom?
· Hvilke fysiske, psykiske og sosiale skadevirkninger etter bruk av forskjellige former for rusmidler er det viktig at jeg vet noe om?
· Har jeg den kunnskapen jeg trenger for å gjenkjenne ruspåvirkning hos pasienter/brukere?
· Hva er tegn på abstinens, og hva er viktige tiltak i møte med pasient/bruker som opplever abstinens?
· Hvordan håndterer man samtidighet av rus- og psykiske lidelser (komorbiditet) ved mitt praksissted?
Medikamentell behandling
· Hvilke retningslinjer og prosedyrer er gjeldende for medikamentadministrasjon på mitt praksissted?
· Hvilke medikamenter/medikamentgrupper bør jeg tilegne meg kunnskap om i løpet av praksisperioden?
· Hvordan tilegner jeg meg kunnskap om virkning og bivirkninger av medikamenter i behandling?



	Uke:
	Refleksjoner og konkretisering av egen læring:

	
	




3.3 [bookmark: _bookmark11]Studiespørsmål tilknyttet ferdigheter

	Overordnet studiespørsmål:
Hvordan vil jeg jobbe for å oppnå læringsutbyttene under ferdigheter i praksisperioden i psykisk helsearbeid?

	Studiespørsmål:

Kontaktetablering og samhandling
· Hvordan viser jeg respekt, omsorg og omtanke for pasient/bruker?
· Hvilke holdninger har jeg, og hvordan er mine reaksjoner i møtene med pasient/bruker?
· Hvordan påvirker mine reaksjoner og holdninger samspillet mitt med pasient/bruker og pårørende?
· Hva er det viktig at jeg har fokus på i min kommunikasjon med pasient/bruker og pårørende?
· Hvordan kan jeg finne en god balanse mellom min faglige kompetanse (utenfra perspektivet) og pasient/brukers egne erfaringer og ønsker (innenfra perspektivet)?
· Hvordan setter jeg grenser overfor pasienten på en respektfull måte, og hvordan forstår jeg forskjellen på privat og personlig omgang med bruker/pasient?
· Hvorfor er etablering av allianse/relasjon så viktig i psykisk helsearbeid?
· Hvordan kan kulturelle forhold og språk påvirke dette arbeidet?
· Hvordan kan man sikre pasient/brukers rett til medvirkning i utforming og gjennomføring av helsetjenestene?
· Hvordan	har	pårørende	og	nettverket	betydning	for	behandlingen	av pasienten/brukeren, og hvordan kan jeg legge til rette for samarbeid med dem?



	Uke:
	Refleksjoner og konkretisering av egen læring:

	
	


3.4 [bookmark: _bookmark12]Studiespørsmål tilknyttet generell kompetanse

	Overordnet studiespørsmål:
Hvordan vil jeg jobbe for å oppnå læringsutbyttene under generell kompetanse i praksisperioden i psykisk helse?

	Studiespørsmål:

Dokumentasjon
· Hvilke kunnskaper, ferdigheter og erfaring trenger jeg for å kunne beherske og anvende relevante dokumentasjons og kommunikasjonsverktøy som brukes innenfor psykisk helse og min nåværende praksisplass?
· Hva er sykepleierens, og dermed mitt medansvar, for å følge pasient/brukers behandlingsplan/eventuelt individuell plan, og hvordan tar jeg dette ansvaret?
· Hva innebærer det å kartlegge pasientens/brukerens ressurser, og hvordan anvende denne informasjonen for å planlegge sykepleietiltak i samarbeid med praksisveileder?
Relevant medisinteknisk utstyr
· Hvordan håndterer man brann/branntilløp på praksisstedet? Vet jeg hvor varslings- og slukningsutstyr er?
· Hvordan håndterer man medisinske nødstilfeller ved praksisstedet? Vet jeg hvor medisinsk nødutstyr, for eksempel hjertestarter, førstehjelpsmateriell og oksygen, er?



	Etikk
· Hvorfor er etisk bevissthet så viktig i psykisk helsearbeid?
· Hvordan kjenner jeg igjen etisk dilemma, og hvordan kan man gå frem for å vurdere dem?
Tverrfaglig samarbeid
· Hva er sykepleierens styrker inn i det tverrfaglige teamet både internt på praksisstedet, men også i samarbeidet med samarbeidspartnere internt og eksternt?
· Hvorfor er det betydningsfullt med godt samarbeid mellom 1. og 2. linjetjenesten i pasientbehandlingen?

Barn som pårørende
· Hvilke retningslinjer har praksisstedet for hvordan man forholder seg til barn som pårørende?
· Hvordan kan jeg bidra til at barn som pårørende får et godt møte med fagfeltet psykisk helse?
Helsefremmende og forebyggende tiltak
· Hva innebærer god psykisk helse? Og hvordan kan sykepleier ha et forebyggende og helsefremmende perspektiv i møte med pasient/bruker?
· Har praksisstedet fokus på helsefremmende og forebyggende tiltak, i så fall hvilke/hvordan?

	Uke:
	Refleksjoner og konkretisering av egen læring:

	
	



4.0 [bookmark: _bookmark13]Arbeidskrav - Etisk refleksjon
Studenten skal levere følgende arbeidskrav innen frist gitt av praksislærer.

	Hensikt:
· Studenten styrker sin evne til å identifisere etiske problemstillinger
· Studenten viser evne til å foreta etiske overveielser
· Studenten bevisstgjøres på å reflektere over egne reaksjoner/handlinger
· Studenten bevisstgjøres på hvordan kunnskaper og tidligere erfaringer kan anvendes inn i nye situasjoner

	Innhold:
Studenten tar utgangspunkt i en konkret etisk problemstilling fra praksis og foretar en systematisk refleksjon ved å bruke teksten i de 5 punktene som overskrifter:
· Hva skjedde (gi en kort beskrivelse av situasjonen)?
· Hva var dine (studentens) reaksjoner, overveielser og handlinger?
· Gjør en faglig og etisk vurdering av situasjonen
· Kunne noe vært gjort annerledes, og i tilfelle hva?
· Hva lærte du av situasjonen?

	Rammer:
· Utarbeide en skriftlig disposisjon for muntlig presentasjon med utgangspunkt i de 5 overnevnte punkter
· Levere disposisjonen i Canvas i henhold til frist gitt av praksislærer
· Foreta en muntlig presentasjon av den etiske problemstillingen i en av gruppesamlingene
· Aktuell pensumlitteratur og fagkunnskap skal anvendes, og kilder synliggjøres i henhold til Kildekompasset og APA7
· Presentasjonen skal være anonymisert for pasientdata og praksissted

	Kriterier for godkjenning:
· Arbeidskravet vurderes til godkjent/ikke godkjent utfra hensikt, innhold og rammer
· Studentenes grad av aktiv deltagelse og bidrag med egne refleksjoner i gruppesamlingen er også en del av vurderingsgrunnlaget




4.1 [bookmark: _bookmark14]Deltakelse i 2 gruppesamlinger
Praksislærer leder gruppesamlingene og det forventes aktiv deltakelse fra alle studenter. Praksislærer organiserer innhold og rammer for samlingene i henhold til gruppens størrelse.

Det vil rettes fokus mot refleksjon knyttet til faglige og etiske dilemma, samt erfaringer fra praksis. Alle studenter skal dele sitt arbeidskrav med resten av gruppen.
Studenter som ikke kan møte på refleksjonssamling må gi beskjed til praksislærer i forkant av samlingen, og det registreres fravær.

